Ministerul Investițiilor și Proiectelor Europene a publicat Ghidul final pentru apelul de proiecte „Digitalizarea sectorului organizațiilor neguvernamentale”, finanțat prin PNRR.
Vor fi acordate granturi între 25000 și 70000 de euro, pentru activități care sprijină transformarea digitală a organizațiilor neguvernamentale și cresc nivelul de alfabetizare digitală a personalului.
Cu fondurile accesate se pot achiziționa echipamente TIC și periferice (server, calculatoare personale tip desktop/portabile, monitoare, echipamente de rețea, echipamente periferice, etc.), dezvoltarea/achiziționarea de aplicații software dedicate sectorului ONG (soluții de management financiar (inclusiv compatibile cu sistemul RO e-factura), administrarea resurselor umane, managementul voluntarilor, managementul și retenția donatorilor etc); desfășura activități privind dezvoltarea competențelor digitale ale personalului și voluntarilor în ceea ce privește furnizarea de servicii la distanță beneficiarilor.
Sunt finanțate de asemenea dezvoltarea de platforme și soluții CRM (gestionarea relațiilor cu clienții) și achiziționarea de echipamente aferente; alte activități privind achiziția de active necorporale: licențe (achiziţionarea licenţelor software pentru server, licenţelor necesare operării calculatoarelor personale tip desktop/portabile, licenţelor software antivirus precum şi pachetelor software tip office), alte programe informatice în scopul transformării digitale a organizației; achiziţionarea serviciilor de dezvoltare/îmbunătățire a unui website de prezentare a ONG-ului; achiziţionarea unui nume de domeniu nou “.ro” – în cazul în care beneficiarul nu are un domeniu la data depunerii cererii de finanţare.
Tot în cadrul proiectelor depuse pot fi finanțate achiziţionarea şi implementarea soluţiei de semnătură electronică (de la furnizori autorizaţi) – activitate eligibilă, inclusiv înainte de semnarea contractului de finanțare; achiziţionarea de aplicaţii informatice specifice pentru persoanele cu dizabilităţi în scopul creșterii nivelului de accesibilizare a serviciilor digitale pentru persoanele vulnerabile; activități privind asigurarea accesului la bănci de date, servicii de cloud computing (Software ca serviciu (SaaS), Platformă ca serviciu (PaaS) și Infrastructură ca un serviciu (IaaS)) și de stocare a datelor, biblioteci sau alte servicii conexe.
Bugetul total din PNRR este de 9 milioane euro, din care 4,5 milioane euro din PNRR pentru ONG-uri care desfășoară activitate economică și o sumă egală pentru ONG-uri care nu desfășoară activitate economică.
Proiectele se depun până pe 16.05.2024, între 17.05.2024 – 30.05.2024 va avea loc etapa evaluare proiecte iar între 31 mai și 5 iulie vor fi încheiate contractele de finanțare.